  Туспуктэм: Руслан Нуриахметов Майя Бывальцева 0+ 7-тӥ куартолэзе Пётр Чайковскийлэн 183-тӥ вордӥськем нуналаз Воткаын «Чайковскиен нунал» ортчоз. Нимысьтыз дасям программа улсын классика крезьгуръя концертъёс, адӟытонъёс, мастер-классъёс ортчозы. Со сярысь Удмуртиысь тӧролэн но кивалтэтлэн пресс-службазы ивортӥз. Ужрадъёс 10 часысен 21 часозь пӧртэм интыосын ортчозы: крезьгурчилэн музей-юртаз, Историяя но лулчеберетъя музейын, «Времена года паркын», «Юбилейный» лулчеберет дворецын. Пётр Чайковскийлэн музей юртаз 11 часысен 16 часозь крезьугро арт-исталяциез адӟыны луоз, сое Удмурт кун университетысь Искусствоосъя но дизайнъя институтысь студенъёсын ӵош лэсьтӥзы. Отын ик «Чайковский-педагог» театр экскурсия мыноз. Кызьы тодмо, Пётр Ильич трос аръёс ӵоже Москваысь консерваториын дышетӥз но трос гинэ крезьгурасьёсты но крезьгурчиосты дасяз. Экскурсия дыръя Чайковскийлэн пинал дырысьтыз рояль чузъяськоз, юрт 19-тӥ даур кутсконысь романсъёсын тырмоз. 19 часын «Чайковский. Отражения» концерт кутскоз. Москваысь пианист но крезьгурась Риад Мамадов Пётр Чайковскийлэсь сочинениоссэ, озьы ик аслэсьтыз произведениоссэ шудоз. 18 час 30 минутэ «Юбилейный» лулчеберет юртын Удмуртиысь кун симони оркестрен ӵош калыккуспо конкурсъёслэн лауреатъёссы Александр Ключко (фортепиано, Москва) но Иван Сендецкий (вилончель, Санкт-Петербург) шудозы. 16 часын «Времена года» паркын творчетсвоя студиосы ветлӥсь пиналъёс Чайковскийлэн крезьгурезъя эктон миниатюраос возьматозы, арлдыдо муртъёс понна 19-тӥ даурысь вальс, полонез, мазурка эктонъёсъя мастер-классъёс (6+) ортчытозы. Крезьгурчилэн вордскем нуналэзлы сӥзем быдэс программаен татын тодматскыны луоз. Тегъёс: Чайковский Вотка Удмуртия Лулчеберет Удмуртиысьтуризм  